b'\n_START_ARTICLE_\nDobre poteze\n_START_SECTION_\nVsebina\n_START_PARAGRAPH_\nStefen\xc2\xa0\xc2\xbbStef\xc2\xab\xc2\xa0Djordjevic (Tom Cruise) igra ameri\xc5\xa1ki nogomet za svojo srednjo \xc5\xa1olo. V \xc5\xa1olski ekipi je eden najobetavnej\xc5\xa1ih igralcev in si \xc5\xbeeli z igranjem ameri\xc5\xa1kega nogometa prislu\xc5\xbeiti univerzitetno \xc5\xa1tipendijo, s katero bi pobegnil iz gospodarsko slabo stoje\xc4\x8dega mesteca Ampipe. Ampipe je zaspano mesto nekje v Pensilvaniji, \xc4\x8digar gospodarstvo temelji na najve\xc4\x8djem mestnem podjetju, jeklarskem velikanu American Pipe & Steel. Situacija je \xc5\xa1e toliko slab\xc5\xa1a, ker je jeklarstvo v za\xc4\x8detku 1980. let do\xc5\xbeivljalo veliko recesijo._NEWLINE_Ve\xc4\x8dina filma se dogaja po koncu pomembne tekme proti nepora\xc5\xbeeni srednje\xc5\xa1olski ekipi Walnut Heights High School. \xc4\x8ceprav je bil pritisk \xc5\xa1ole, me\xc5\xa1\xc4\x8danov in igralcev samih pred tekmo visok - vsi so pri\xc4\x8dakovali zmago, je tekmo s preobratom in zadetkom v zadnji sekundi tekme dobila srednja \xc5\xa1ola Walnut Heights. Po tekmi za\xc4\x8dne trener Nickerson (Craig T. Nelson) za poraz kriviti igralca, ki mu je v najbolj kriti\xc4\x8dnem trenutku tekme \xc5\xbeoga padla iz rok. Ko se Stefen upre tak\xc5\xa1nemu trenerjevemu obna\xc5\xa1anju in se odlo\xc4\x8di za\xc5\xa1\xc4\x8dititi soigralca, se med Stefenom in trenerjem razplamti prepir. V trenutku afekta Stefen trenerja okrivi za poraz, trener pa mu vrne s tem, ko ga izklju\xc4\x8di iz ekipe._NEWLINE_Po tekmi se Stefen vra\xc4\x8da domov z razo\xc4\x8daranimi navija\xc4\x8di Ampipa, ki so besni na trenerja Nickersona, ker se je v izdihljajih tekme odlo\xc4\x8dil povle\xc4\x8di napa\xc4\x8dno potezo in s tem ekipo obsodil na poraz. V besu se navija\xc4\x8di ustavijo pred trenerjevim domom in se ma\xc5\xa1\xc4\x8dujejo s tem, ko mu fasado popi\xc5\xa1ejo s sovra\xc5\xbenimi slogani, predrejo avtomobilske pnevmatike in pred vhodna vrata obesijo mrtvega pti\xc4\x8da. Stefen prav tako sodeluje pri tem vandalizmu, a je od vseh \xc5\xa1e najbolj mil in zgolj naokoli razme\xc4\x8de smeti iz trenerjevega smetnjaka. Na veliko smolo ga trener prepozna in mu tako nekaj dni kasneje ne odobri povratka v mo\xc5\xa1tvo, \xc4\x8deprav ga gre Stefen osebno prosit._NEWLINE_Stefen s\xc4\x8dasoma ugotovi, da ga trener onemogo\xc4\x8da, saj nikjer ne more dobiti \xc5\xa1tipendije in na nobeni univerzi ne dobi mesta. Ko se soo\xc4\x8di z njim, ne uspeta re\xc5\xa1iti spora, a nato Stefenu pomaga njegova punca Lisa (Lea Thompson), ki se pogovori s trenerjevo \xc5\xbeeno in se ji \xc5\xa1e ona opravi\xc4\x8di. Trener Nickerson naposled ugotovi svojo zmoto in se vendarle odlo\xc4\x8di Stefenu odpreti vrata v bolj\xc5\xa1o prihodnost. Stefen je namre\xc4\x8d medtem \xc5\xbee zaklju\xc4\x8dil s srednjo \xc5\xa1olo in se je v brezizhodnem polo\xc5\xbeaju zaposlil v lokalni jeklarni. Po koncu prvega delovnega dne ga Nickerson obi\xc5\xa1\xc4\x8de in mu ponudi polno \xc5\xa1tipendijo na strojni univerzi California Polytechnic. Stefen je nad to trenerjevo gesto navdu\xc5\xa1en in jo nemudoma sprejme, s \xc4\x8dimer tudi postane novi stari \xc4\x8dlan njegovega mo\xc5\xa1tva, saj so trenerju na tej univerzi ponudili mesto trenerja.'